Տոկիոյի գուլը

Տոկիոյի գուլը (ճապ.՝ 東京喰種-トーキョーグール-, անգլ.՝ Tokyo Ghoul, հայերեն՝ Տոկիոյի գուլը), Սուի Իսիդայի գրած ճապոներեն մանգա սերիաների շարք։ 2011 թվականի սեպտեմբերի 8-ից մինչև 2018 թվականի հուլիսի 7-ը հրապարակել է Shueisha հրատարակչության շոնեն մանգա` Weekly Young Jump ամսագրում։ 2014 թվականիի հունիսի տվյալներով մանգան կազմում է 12 տանքոբոն հատորներ։ 2014 թվականին մանգան ադապտացրել Pierrot ստուդիան։ Պրեմիերան տեղի է ունեցել հուլիսի 3-ին։ Անիմեն իր մեջ պարունակում է 4 եթերաշրջան։


== Սյուժե ==
Պատմությունը տասնինը տարեկան, քոլեջի ուսանող Կեն Կանեկիի մասին է, ով «Անտեյկու» սրճարանում հանդիպում է Րիզե Կամիշիրո անունով մի աղջկա։ Նրանք երկուսն էլ շատ են սիրում գրքեր կարդալ և մի օր որոշում են հանդիպել՝ գրքերի թեմաները քննարկելու։ Ժամադրությունից հետո Րիզեն խնդրում է Կանեկիին՝ իրեն տուն ճանապարհել և հետո հարձակվում նրա վրա։ Պարզվում է, որ Րիզեն գուլ է՝ մարդակերպ էակ, ով սպանում է մարդկանց ու սնվում է նրանցով, քանի որ մարդու միսը միակ սնունդն է, որը նրանք մարսում են։ Երբ Րիզեն փորձում է հասցնել վերջին հարվածը, նրա վրա հարթակներ են թափվում և նա մահանում է։ Հիվանդանոցում, բժիշկները որոշում են օրգանների փոխպատվաստում կատարել և փրկել Կանեկիի կյանքը, քանի որ Րիզեյի համար արդեն շատ ուշ էր։ Երբ Կանեկին արթնանում է, հայտնաբերում է, որ նրան տհաճ է մարդկային սնունդը։ Դառնալով կես մարդ և կես գուլ նա որոշում է գաղտնի պահել իր ինքնությունը և միանում է գուլերի հասարակությանը՝ միաժամանակ շփվելով և ՛ գուլերի և ՛ մարդկանց հետ։


== Կերպարներ ==


=== Գուլեր ===
Կեն Կանեկի (ճապ.՝ 金木 研 Kaneki Ken, անգլ.՝ Ken Kaneki)
Սեյու՝ Նացուկի ՀանաեՊատմության գլխավոր հերոսն է։ Տասնինը տարեկան է և սովորում է քոլեջում։ Պատահարից հետո՝ օրգանների փոխպատվաստման ժամանակ ստանում է Րիզեյի օրգանները։ Վիրահատությունից հետո նա հայտնաբերում է համի զգացողության փոփոխություն և գուլերին բնորոշ այլ հատկություններ, ինչպիսին են սև աչքերը և մարդկային մսի հանդեպ քաղց։ Նա դառնում է կես մարդ/կես գուլ, որի պատճառով էլ ստանում է միայն մեկ սև աչք և այն թաքցնելու համար ակնակապ է կրում։ Փորձելով կռվել իր մեջ ապրող գուլի դեմ նա գաղտնի է պահում իր ինքնությունը և անցնում է աշխատանքի «Անտեյկու» սրճարանում՝ Յոշիմուրայի մոտ։ Ամոնի դեմ կռվից հետո նա ստանում է «Ակնակապ» մականունը և գուլերի մեջ հայտնի է դառնում։ Սիրում է գրքեր կարդալ և քննարկել այդ թեմաններն այլ մարդկանց հետ։ Ամաչկոտ և սուսուփուս է։ Ունի վատ սովորություն վստահել ցանկացած անծանոթի, որի պատճառով էլ շատ անգամներ տուժում է։
Տոուկա Կիրիշիմա (ճապ.՝ 霧嶋 董香 Kirishima Tōka, անգլ.՝ Touka Kirishima)
Սեյու՝ Սորա ԱմամիյաՏասնվեցամյա գուլ է, ով աշխատում և ապրում է «Անտեյկու» սրճարանում։ Կարողանում է հեշտությամբ ապրել մարդկանց մեջ և սովորում է ավագ դպրոցում։ Ունի վատ սովորություն՝ վրեժխնդիր լինել և հաճախ չմտածված քայլեր է կատարում։ Չի վախենում ցույց տալ ատելությունը դիմացինի նկատմամբ, ինչպես օրինակ՝ Կանեկիի դեպքում։ Սկզբից ատում էր նրան, իսկ հետո մտափոխվում է և դառնում նրա մարզիչը։ Նա շատ լավ է կռվում և հեշտությամբ կարող է տապալել Նիշիո Նիշիկիին կամ Ցուկիյամա Շուին, սակայն ոչ այնքան ուժեղ է, որքան Յոմոն։ Հետագայում բացահայտվում է իր մականունը՝ «Նապաստակ», քանի որ կրում է նապաստակի դիմակ։ Նա նաև դառնում է Հինամիի խնամակալը և պաշտպանում է նրան, երբ նրա ծնողները սպանվում են։ Պարզվում է, որ ունի օրնիտոֆոբիա՝ վախ թռչուններից։
Րիզե Կամիշիրո (ճապ.՝ 神代 利世 Kamishiro Rize, անգլ.՝ Rize Kamishiro)
Սեյու՝ Կանա ՀանազավաՐիզեն Կանեկիի հետ ժամադրվում է, որպեսզի ուտի նրան։ Պատահարից հետո երկուսն էլ ծանր վիճակում են հայտնվում, և բժիշկները տեսնելով Րիզեի վիճակը հասկանում են, որ հնարավոր է փրկել միայն Կանեկիին և կատարում են օրգանների փոխպատվաստում։ Մինչ պատահարը Րիզեն հայտնի էր որպես չափազանց ուժեղ, անվախ և անգութ գուլ, ով հաճախ չէր թողնում այլ գուլերին մարդկանց որսալ իր տարածքում։ 11-րդ թաղամասում Րիզեն խառնաշփոթ է ստեղծում և դրանով գրավում անտի գուլ կազմակերպությունների ուշադրությունը ու փախչում է 20-րդ թաղամաս։ Մինչև լքելը նա սպանում է այդ շրջանի հայտնի գուլերին և դրանով մեծ իրարանցում ստեղծում։ Նա ճանաչված էր իր «Անկուշտ գուլ» մականունով և Կանեկիի պես շատ էր սիրում գրքեր։ Սկզբից բոլորը մտածում էին, որ նա զոհվել էր Կանեկիի հետ կատարված դեպքի ժամանակ, սակայն հետո պարզվում է, որ նա ողջ է և բժիշկ Կանոն նրա մարմինը օգտագործում է մարդագուլ ստեղծելու փորձարկումներում։ Կանեկիի մարդագուլ փոփոխությունը այդ փորձարկումների արդյունքներից մեկն է։
Շու Ցուկիյամա (ճապ.՝ 月山 習 Tsukiyama Shū, անգլ.՝ Shuu Tsukiyama)
Սեյու՝ Մամորու ՄիանոՄեծ հեղինակություն ունի 20-րդ թաղամասում և համարվում է 20-րդ թաղամասի ամենամեծ խնդիրներ ստեղծող գուլը, ինչի պատճառով էլ շատ գուլեր վախենում են նրանից։ Հետախույզների կողմից ճանաչված է որպես «Համադամասեր» և համարվում է ամենաբարդ բռնվող գուլերից մեկը։ «Գուլերի Ռեստորան»-ի անդամ է։ Նա շատ ուժեղ, խորամանկ, ինքնագոհ և նորաձև գուլ է և նախկինում եղել է Րիզեի համախոհներից մեկը։ Կենի և Րիզեի պես շատ է սիրում կարդալ։ Հաճախ օգտագործում է իսպաներեն, ֆրանսերեն, իտալերեն կամ անգլերեն բառեր։ Կանեկիի կիսամարդ ւ կիսագուլ լինելու պատճառով, նրա հանդեպ հատուկ համակվածություն ուներ և ուզում էր համտեսել Կենին։ Աոգիրիից առանձնանալուց հետո իրեն համարում է Կանեկիի ընկերը, սակայն շարունակում է նրան որպես սնունդ տեսնել։


== Ծանոթագրություններ ==